Skaff deg tilgang til alt av norsk fotball her!

Strømsgodset-vingen Flamur Kastrati må stå over fire seriekamper etter at han klappet til Branns Vadim Demidov søndag.

Det bekreftet Norges Fotballforbund onsdag. Kastrati sparket også mot hodet til Branns Amin Nouri.

«Disiplinærutvalget har i sin vurdering lagt vekt på de tre forhold ved utvisningen som dommeren nevner i sin utfyllende utvisningsrapport: At spilleren sparker mot hoderegionen til en motspiller, at spilleren slår en motspiller i ansiktet/hodet, samt at spilleren ikke forlot spillebanen uten protester, men kom tilbake på banen etter å ha blitt utvist», heter det i disiplinærutvalgets vurdering.

Kastrati går dermed glipp av seriekampene mot Rosenborg (borte), Haugesund (hjemme), Tromsø (borte) og Sogndal (hjemme).

Det var i det 73. minutt i kampen mot Brann på søndag at det kokte over for Kastrati.

I en duell med Amin Nouri innenfor Branns sekstenmeter sparket Godset-spilleren backen. Det fikk Demidov til å reagere og kom opp i ansiktet på spilleren.

Da svarte Kastrati med å slå til Branns midtstopper. Dommer Svein Oddvar Moen dro opp det røde kortet.

Kastrati: – Bare å beklage

Hovedpersonen selv la seg helt flat etter episoden.

– Dommeren gjør helt rett som gir meg rødt kort. Jeg prøvde bare å forsvare meg, men hånden skled opp i ansiktet (hans). Det er bare å beklage til hele Drammen. Vi skulle hatt tre poeng, men jeg klarte å rote det til, sa Kastrati til NTB.

– Jeg føler at han kom med albuene opp, og jeg prøvde bare å beskytte meg. Det var ikke et slag, men det er rødt kort. Jeg slår ingen ned på fotballbanen, fortsatte den utviste Godset-spilleren.

Godset-trener Bjørn Petter Ingebretsen synes dommeren løste situasjonen på en korrekt måte.

– Jeg har sagt til ham at det var et riktig rødt kort. Det var han enig i. Da er vi ferdig med det, forklarte treneren til TV 2.

– Fullstendig hodeløst

I FotballXtra-studio ristet de på hodet etter Kastratis utvisning.

– Det er fullstendig hodeløst. Det er så infantilt og hodeløst som du får det, sa Christian Gauseth.

– Det er en situasjon der før der han sparker Nouri, som gjør at Demidov blir forbanna. Det slaget der, da er det takk for oppmøte, forklarte Mini.

(©TV 2/NTB)